Document ID: 31993L0051

Reference:
03/ 13
BG
Официален вестник на Европейския съюз
132
31993L0051
L 205/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 93/51/ЕИО НА КОМИСИЯТА
от 24 юни 1993 година
за установяване на правила за движението на определени растения, продукти от растителен произход или други предмети през защитена зона и за движението на тези растения, продукти от растителен произход или други предмети, произхождащи от такава защитена зона и движещи се в нея
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 77/93/ЕИО на Съвета от 21 декември 1976 г. относно мерките за защита срещу въвеждането в Общността на организми, вредни за растенията или продуктите от растителен произход и срещу тяхното разпространение в Общността (1), последно изменена с Директива 93/19/ЕИО (2), и по-специално член 6, параграф 7, първо и второ тире от нея,
като има предвид, че прилагането на фитосанитарния режим на Общността в Общността като пространство без вътрешни граници включва признаването на „защитени зони“, създадени за определени растения, продукти от растителен произход или други предмети спрямо един или повече вредни организми;
като има предвид, че съгласно разпоредбите на Директива 77/93/ЕИО, от 1 юни 1993 г. растенията, продуктите от растителен произход или другите предмети, изброени в приложение V, част А, раздел II, не могат да се внасят в дадена защитена зона или да се движат в нея, освен ако към тях, към тяхната опаковка или към транспортиращите ги превозни средства не е прикачен фитосанитарен паспорт, валиден за тази зона и официално издаден в съответствие с разпоредбите на член 10, параграф 1 от посочената директива; като има предвид, че тези разпоредби не се прилагат, ако са дадени определени гаранции, свързани с движението на растения, продукти от растителен произход или други предмети през защитена зона, създадена за посочените растения, продукти от растителен произход или други предмети по отношение на един или повече вредни организми; и като има предвид, че тези разпоредби могат да бъдат изпълнени чрез условия, по-малко строги от тези, определени в член 6, параграф 4 от посочената директива, във връзка с тези растения, продукти от растителен произход или други предмети, произхождащи от такава защитена зона и движещи се в нея;
като има предвид, че при отсъствие на общоприети гаранции, следва да се определят такива, като се вземат под внимание типичните условия, при които се осъществява посоченото движение, така че да се осигури подходяща фитосанитарна сигурност;
като има предвид, че мерките, предвидени в настоящата директива, са в съответствие със становището на Постоянния фитосанитарен комитет,
ПРИЕ НАСТОЯЩАТА ДИРЕКТИВА:
Член 1
1.   Държавите-членки се уверяват, че условията, определени в параграф 2, са изпълнени, когато растенията, продуктите от растителен произход или другите предмети, изброени в приложение V, част А, раздел II от Директива 77/93/ЕИО, с произход извън защитената зона, създадена за посочените растения, продукти от растителен произход или други предмети по отношение на един или повече вредни организми съгласно член 2, параграф 1, буква з) от Директива 77/93/ЕИО, се движат през такава зона, с крайно местоназначение извън зоната и без фитосанитарен паспорт, валиден за тази зона.
2.   Следните условия трябва да бъдат изпълнени:
а)
използваната опаковка или според случая, превозните средства, които транспортират растенията, продуктите от растителен произход или другите предмети, посочени в параграф 1, са чисти и без съответните организми, посочени в параграф 1, и са от такова естество, което гарантира, че няма риск от разпространение на вредни организми;
б)
веднага след опаковане, опаковката или според случая, превозните средства, които транспортират растенията, продуктите от растителен произход или другите предмети, трябва да бъдат затворени в съответствие със строги фитосанитарни норми, за да се гарантира, че няма риск от разпространение на вредни организми в съответната защитена зона и че идентичността ще остане непроменена, както изискват отговорните официални власти, посочени в Директива 77/93/ЕИО, и ще останат затворени по време на транспортиране през съответната защитена зона;
в)
растенията, продуктите от растителен произход или другите предмети, посочени в параграф 1, се придружават от документ, който обикновено се използва за търговски цели и който посочва, че споменатите продукти произхождат извън съответната защитена зона и са с местоназначение извън съответната защитена зона.
3.   Ако по време на официална проверка, организирана съгласно член 11, параграф 7 от Директива 77/93/ЕИО, и осъществена на място в съответната зона, се констатира, че не са спазени изискванията, определени в член 1, параграф 2, незабавно се вземат следните мерки, по целесъобразност и без да се засягат мерките, които следва да се вземат, ако растенията, продуктите от растителен произход или другите предмети не отговарят на условията, определени с Директива 77/93/ЕИО:
—
поставяне на печат на опаковката,
—
транспортиране, под официален контрол, на растенията, продуктите от растителен произход или другите предмети до местоназначение извън съответната защитена зона.
Член 2
1.   Държавите-членки постановяват прилагането на по-малко строги условия спрямо онези растения, продукти от растителен произход или други предмети, изброени в приложение V, част А, раздел II от Директива 77/93/ЕИО, които произхождат от дадена защитена зона и се движат в нея, създадена за посочените растения, продукти от растителен произход или други предмети по отношение на един или повече вредни организми.
2.   За целите на параграф 1 могат да бъдат приложени следните по-малко строги условия:
Официалните проверки, посочени в член 6, параграф 4 от споменатата директива могат да бъдат извършвани съгласно условията, определени в Директива 92/70/ЕИО на Комисията от 30 юли 1992 г. за определяне на подробни правила за проучванията, които следва да се извършват с оглед признаване на защитени зони в Общността (3).
Член 3
1.   Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива на датата, посочена в член 3, параграф 1 от Директива 91/683/ЕИО на Съвета (4). Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2.   Държавите-членки незабавно съобщават на Комисията всички разпоредби от националното законодателство, които те приемат в областта, уредена с настоящата директива. Комисията информира останалите държави-членки за тези разпоредби.
Член 4
Адресати на настоящата директива са държавите-членки.
Съставено в Брюксел на 24 юни 1993 година.
За Комисията
René STEICHEN
Член на Комисията
(1)  ОВ L 26, 31.1.1977 г., стр. 20.
(2)  ОВ L 96, 22.4.1993 г., стр. 33.
(3)  ОВ L 250, 29.8.1992 г., стр. 37.
(4)  ОВ L 376, 31.12.1991 г., стр. 29.

Summary:
Движение на определени растения и продукти от растителен произход през защитени зони
Движение на определени растения и продукти от растителен произход през защитени зони
 
РЕЗЮМЕ НА:
Директива 93/51/EИО — движение на определени растения и продукти от растителен произход през защитена зона и движение на тези продукти, произхождащи от такава защитена зона и движещи се в нея
КАКВА Е ЦЕЛТА НА ДИРЕКТИВАТА?
Тя има за цел да допълни правилата за растителна защита (които към момента се съдържат в Директива 2000/29/EО) с цел предпазване от внасянето в определени защитени зони* на ЕС на вредни организми по растенията или растителните продукти и за противодействие на тяхното разпространяване. Тези организми включват насекоми, нематоди (червей от големия тип Nematoda, като например кръгъл червей или нишковиден червей) и бактерии.  Директивата позволява държавите от ЕС да разрешават определени растения да се движат в или през защитени зони без да е необходимо наличието на фитосанитарен паспорт, валиден за съответната защитена зона, при условие че са спазени конкретни условия.  
ОСНОВНИ АСПЕКТИ
Държавите от ЕС могат да изискат определянето на специална защита от вредни организми за цялата или за част от своята територия. Защитената зона се определя във връзка с конкретен вреден организъм.  Общите правила посочват, че растения, продукти от растителен произход или други предмети (например определени видове дървесина или почва), които са потенциални приносители на вредни организми, имащи отношение към определени защитени зони, трябва да бъдат придружени от фитосанитарен паспорт, валиден за съответната зона, когато се внасят или движат в тази зона.  По отношение обаче на движението през защитена зона на растения, продукти от растителен произход или други предмети с произход извън зоната, Директива 93/51/EИО определя следните условия:опаковката и превозните средства, използвани за транспортиране на растенията, трябва да са чисти и без съответните организми и да са от такова естество, което гарантира, че няма риск от разпространение на вредни организми;веднага след опаковане и натоварване, опаковката или използваното превозно средство трябва да бъдат затворени, за да се гарантира, че няма риск от разпространение на вредни организми в защитената зона; те трябва да останат затворени по време на транспортирането;растителните продукти трябва да бъдат придружени от документ, който обикновено се използва за търговски цели и който посочва, че продуктите произхождат извън защитената зона и са с местоназначение извън защитената зона.  Когато при официална проверка се констатира, че горепосочените условия не са спазени, се поставя печат на опаковките и растителните продукти се транспортират под официален контрол извън защитената зона.  Подобни условия се прилагат за растителни продукти, произхождащи от и придвижвани в дадена защитена зона. Официалните проверки обаче могат да бъдат преминати успешно, ако са спазени условията, определени в подробните правила за проучванията, които следва да се извършват с оглед определяне на защитени зони (Директива 92/70/EИО). Тези подробни проучвания се извършват ежегодно и включват вземане на проби от растения, продукти от растителен произход и от средствата за отглеждане във въпросните зони.  
ОТКОГА СЕ ПРИЛАГА ДИРЕКТИВАТА?
Тя се прилага от 24 юли 1993 г. и беше въведена в законодателството на държавите от ЕС до 1 юни 1993 г. (датата, посочена в Директива 91/683/EИО на Съвета, акт, който в последствие беше отменен и заменен с Директива 2000/29/EО).
ОБЩА ИНФОРМАЦИЯ
За допълнителна информация вж.:Защитени зони (Европейска комисия).  
ОСНОВНИ ПОНЯТИЯ
Защитена зона: определена на базата на съществуването на опасност от установяването на конкретен вреден организъм поради благоприятни условия на околната среда.
ОСНОВЕН ДОКУМЕНТ
Директива 93/51/EИО на Комисията от 24 юни 1993 година за установяване на правила за движението на определени растения, продукти от растителен произход или други предмети през защитена зона и за движението на тези растения, продукти от растителен произход или други предмети, произхождащи от такава защитена зона и движещи се в нея (OВ L 205, 17.8.1993 г., стр. 24—25)
СВЪРЗАНИ ДОКУМЕНТИ
Регламент (ЕС) 2016/2031 на Европейския парламент и на Съвета от 26 октомври 2016 година за защитните мерки срещу вредителите по растенията, за изменение на регламенти (EС) № 228/2013, (EС) № 652/2014 и (EС) № 1143/2014 на Европейския парламент и на Съвета и за отмяна на директиви 69/464/EИО, 74/647/EИО, 93/85/EИО, 98/57/EО, 2000/29/EО, 2006/91/EО и 2007/33/EО на Съвета (ОВ L 317, 23.11.2016 г., стр. 4—104)
Регламент (EО) № 690/2008 на Комисията от 4 юли 2008 година относно признаване на защитени зони в Общността, изложени на специфични фитосанитарни рискове (преработена версия) (ОВ L 193, 22.7.2008 г., стр. 1—6)
Последващите изменения на Директива 2000/29/ЕО са инкорпорирани в първоначалния текст. Тази консолидирана версия е само за документална справка.
Директива 2000/29/EО на Съвета от 8 май 2000 година относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (OВ L 169, 10.7.2000 г., стр. 1—112)
Вж. консолидираната версия.
Директива 92/70/EИО на Комисията от 30 юли 1992 година за определяне на подробни правила за проучванията, които следва да се извършват с оглед признаване на защитени зони в Общността (OВ L 250, 29.8.1992 г., стр. 37—39)
последно актуализация 28.02.2018